To ældre kvinder døde, da de blev ramt af en bil i Valbyparken fredag. Føreren var kun 13 år.

Det var en kun 13-årig dreng, der førte den stjålne bil, som under en biljagt fredag påkørte og dræbte to ældre kvinder i Valbyparken i København.

Passageren i bilen var en 15-årig dreng.

Det oplyser Henrik Vedel, central efterforskningsleder ved Københavns Politi, til Ritzau.

Føreren af bilen er blevet afhørt om uagtsomt manddrab og om at have stjålet bilen. På grund af hans unge alder kan han ikke sigtes, men sagen er overdraget til de sociale myndigheder.

Den 15-årige passager er blevet sigtet for medvirken til uagtsomt manddrab og brugstyveri. Han er blevet løsladt efter endt afhøring.

Politiet oplyste fredag, at den uafhængige politiklagemyndighed (DUP) nu skal undersøge sagen.

DUP bliver involveret i sager, hvor en person afgår ved døden eller kommer alvorligt til skade som følge af politiets indgriben, eller mens den pågældende er i politiets varetægt.